A Tanács 392/2004/EK rendelete

(2004. február 24.)

a mezőgazdasági termékek ökológiai termeléséről, valamint a mezőgazdasági termékeken és élelmiszereken erre utaló jelölésekről szóló 2092/91/EGK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 37. cikkére,

tekintettel a Bizottság javaslatára,

tekintettel az Európai Parlament véleményére [1],

mivel:

(1) A 2092/91/EGK rendelet [2] harmonizált keretszabályozásról rendelkezik az olyan mezőgazdasági termékek címkézése, előállítása és vizsgálata tekintetében, amelyeken ökológiai termelési módszerre utaló jelölések szerepelnek vagy ilyeneket kívánnak rajtuk szerepeltetni.

(2) A 2092/91/EGK rendelet előírja továbbá egyes olyan kifejezések oltalmát közösség-szerte, amelyeket a fogyasztók felé annak jelölésére használnak, hogy az élelmiszert, takarmányterméket vagy azok összetevőit az abban a rendeletben megállapított ökológiai termelési módszerrel összhangban állították elő. Az oltalmat az e kifejezésekből általában képzett szavakra vagy rövidítésekre is alkalmazni kell, akár önmagukban, akár összetett formában alkalmazzák őket, a használt nyelvtől függetlenül. Annak érdekében, hogy az oltalom alkalmazási körével kapcsolatos félreértések minden lehetősége kiküszöbölhető legyen, helyénvaló a rendelet ennek megfelelő módosítása.

(3) A 2092/91/EGK rendelet előírja továbbá, hogy vizsgálati rendszer vonatkozik azokra a gazdasági szereplőkre, amelyek a rendelet alkalmazási körébe tartozó termékeket állítanak elő, készítenek vagy hoznak be harmadik országokból. Az utóbbi években az ökológiai termelési módszerre utaló jelölésekkel ellátott egyes termékek anélkül kerültek forgalomba, hogy megfeleltek volna a 2092/91/EGK rendeletnek. Mi több, a közelmúltban ökológiai gazdálkodásból származó termékek tárolásuk során növényvédő szerekkel szennyeződtek. Ezért szükség van az ellenőrzési rendszer megerősítésére, és annak kiterjesztésére az előállítási és elkészítési folyamatban részt vevő valamennyi gazdasági szereplőre.

(4) A kockázatalapú megközelítésnek megfelelően egyes esetekben aránytalannak tűnhet az értesítési és ellenőrzési követelmények alkalmazása egyes kiskereskedelmi gazdasági szereplőkre. Ezért helyénvaló meghagyni annak a lehetőségét a tagállamok számára, hogy mentességet adhassanak az ilyen gazdasági szereplők számára a fenti követelmények alól.

(5) A szakmai titoktartási kötelezettség tiszteletben tartása érdekében az ellenőrző hatóságok és szervek nem hozhatják nyilvánosságra a vizsgálat során tudomásukra jutott információkat és adatokat. Lehetővé kell azonban tenni az ellenőrző hatóságok és szervek közötti információcserét az előállítási és elkészítési folyamat nyomon követhetősége és a 2092/91/EGK rendelet betartásának biztosítása érdekében.

(6) Mivel a közösségi logó, amely azt jelöli, hogy a termék különleges ellenőrzési rendszer hatálya alá tartozik, harmadik országokból behozott termékek esetében is alkalmazható, az egyértelműség érdekében helyénvaló rendelkezni arról, hogy az ilyen termékekre is azonos ellenőrzési követelmények vonatkozzanak.

(7) A szükséges kiigazítások lehetővé tétele érdekében helyénvaló későbbi időpontot előírni az új értesítési és ellenőrzési követelmények alkalmazására, különösen az olyan tagállamok érdekében, amelyekben jelenleg nem léteznek ilyen követelmények. Ennek a nemzeti szinten már létező ilyen ellenőrzési követelmények sérelme nélkül kell történnie.

(8) A 2092/91/EGK rendeletet ezért ennek megfelelően módosítani kell,

ELFOGADTA EZT A RENDELETET:

1. cikk

A 2092/91/EGK rendelet a következőképpen módosul:

1. a 2. cikk helyébe a következő szöveg lép:

"2. cikk

E rendelet alkalmazásában valamely termék akkor minősül ökológiai termelési módszerre utaló jelöléssel ellátottnak, ha a címkézésen, reklámanyagokon vagy kereskedelmi papírokon a terméket, annak összetevőit vagy takarmány-alapanyagait úgy írják le, hogy az a vásárlónak azt sugallja, hogy a termék, annak összetevői vagy takarmány-alapanyagai a 6. cikkben megállapított termelési szabályokkal összhangban készültek. Különösen a következő kifejezések, illetve az általában azokból képzett szavak (mint például bio, eco, stb.) vagy rövidítések, önmagukban vagy összetett formában, az ökológiai termelési módszerekre utaló kifejezéseknek tekintendők a Közösség egész területén, a Közösség bármely nyelvén, kivéve, ha azokat nem élelmiszerben vagy takarmányban található mezőgazdasági termékekre alkalmazzák, vagy ha azok egyértelműen nem kapcsolódnak ilyen termelési módszerekhez:

- spanyolul:

ecológico,

- dánul:

økologisk,

- németül:

ökologisch, biologisch,

- görögül:

βιολογικό,

- angolul:

organic,

- franciául:

biologique,

- olaszul:

biologico,

- hollandul:

biologisch,

- portugálul:

biológico,

- finnül:

luonnonmukainen,

- svédül:

ekologisk.";

2. a 8. cikk (1) bekezdése helyébe a következő szöveg lép:

"(1) Az a gazdasági szereplő, aki vagy amely az 1. cikkben meghatározott termékeket – azok későbbi forgalomba hozatalának céljával – előállít, készít, tárol vagy harmadik országból importál, illetőleg ilyen termékeket forgalmaz, köteles

a) értesíteni e tevékenységről annak a tagállamnak az illetékes hatóságát, amelyben a tevékenységet végzi; ennek az értesítésnek tartalmaznia kell a IV. mellékletben említett információkat;

b) alávetni magát a 9. cikkben említett ellenőrzési rendszernek.

A tagállamok mentesíthetik e bekezdés alkalmazása alól azokat a gazdasági szereplőket, akik vagy amelyek az ilyen termékeiket közvetlenül a végső fogyasztóknak vagy felhasználóknak értékesítik, amennyiben e termékeket nem az értékesítéstől eltérő, egyéb célra állítják elő, készítik, tárolják, illetőleg importálják harmadik országból.

Ha a gazdasági szereplő az első albekezdésben említett tevékenységek bármelyikét harmadik félnek alvállalkozásba adja ki, a gazdasági szereplőre ennek ellenére továbbra is az a) és b) pontban említett előírások vonatkoznak, az alvállalkozásba kiadott tevékenységekre pedig a 9. cikkben említett ellenőrzési rendszer vonatkozik.";

3. a 9. cikk a következőképpen módosul:

a) az (1) bekezdés helyébe a következő szöveg lép:

"(1) A tagállamok ellenőrzési rendszert alakítanak ki, amelyet a kijelölt ellenőrző hatóság vagy hatóságok, és/vagy elismert magánszervezetek működtetnek, és amely a 8. cikk (1) bekezdésében említett gazdasági szereplőkre vonatkozik.";

b) a (7) bekezdés b) pontja a következő mondattal egészül ki:

"Megfelelően indokolt kérelemre azonban, ahol ez annak a garantálása érdekében szükséges, hogy a termékek e rendelet előírásainak megfelelően készültek, az előbbi hatóságok és szervezetek az ellenőrzésük eredményére vonatkozó lényeges információkat más ellenőrző hatóságokkal vagy elismert ellenőrző szervezetekkel megoszthatják. Az előbbi hatóságok és szervezetek a fenti információkat saját kezdeményezésre is megoszthatják egymással.";

c) a (9) bekezdés a) pontja helyébe a következő szöveg lép:

"a) gondoskodnak arról, hogy amennyiben az 5. és 6. cikk, vagy a takarmányok, az összetett takarmányok és a takarmány-alapanyagok ökológiai termelési módszerével kapcsolatos címkézési követelményekről szóló, 2003. február 5-i 223/2003/EK bizottsági rendelet 3. és 4. cikkének rendelkezései, illetve a III. mellékletben említett intézkedések végrehajtása terén szabálytalanság megállapítására kerül sor, az ökológiai termelési módszerre utaló, 2. cikkben foglalt jelölésnek az adott szabálytalanság által érintett teljes készletről, illetve terméksorról való eltávolítása megtörténjen; [3]

4. a 10. cikk (1) bekezdésének b) pontja helyébe a következő szöveg lép:

"b) az előállítás és a feldolgozás minden szakaszában a 9. cikkben említett ellenőrzési rendszer, vagy behozott termékek esetében azzal egyenértékű intézkedések hatálya alatt álltak; a 11. cikk (6) bekezdésének megfelelően behozott termékek esetében az ellenőrzési rendszer végrehajtásának meg kell felelnie a 9. cikkben, és különösen annak (4) bekezdésében foglaltakkal egyenértékű követelményeknek;".

2. cikk

Ez a rendelet az Európai Unió Hivatalos Lapjában való kihirdetésétől számított hetedik napon lép hatályba.

Az 1. cikk (2) bekezdését 2005. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2004. február 24-én.

a Tanács részéről

az elnök

J. Walsh

[1] 2003. december 4-i vélemény (a Hivatalos Lapban még nem tették közzé).

[2] HL L 198., 1991.7.22., 1. o. A legutóbb a 2277/2003/EK rendelettel (HL L 336., 2003.12.23., 68. o.) módosított rendelet.

[3] HL L 31., 2003.2.6., 3. o.";

--------------------------------------------------